
–	ob upoštevanju Evropske konvencije o človekovih pravicah, ki jo je ratificiral Azerbajdžan,
–	ob upoštevanju členov 150(5) in 136(4) Poslovnika,
A.	ker azerbajdžanske oblasti od leta 2023 izvajajo sistemsko zatiranje civilne družbe, politične opozicije, zagovornikov človekovih pravic, skupnosti LGBTI+ in neodvisnih medijev, kar se je v času okoli COP29 še okrepilo; 
B.	ker je v Azerbajdžanu več kot 300 političnih zapornikov in 23 armenskih vojnih zapornikov, vključno z voditelji nekdanje samooklicane Republike Gorski Karabah;
C.	ker je politični zapornik in finalist nagrade Saharova za leto 2024 Qubad Ibadoglu še vedno v hišnem priporu; ker je Evropsko sodišče za človekove pravice razsodilo, da je njegovo zdravstveno stanje kritično in zahteva hospitalizacijo ter nujno operacijo srca;
D.	ker je vodja civilne družbe Anar Mammadli od aprila 2024 v priporu na podlagi lažnih obtožb, njegovo zdravje pa se slabša, ker mu odrekajo zdravstveno oskrbo;
E.	ker so azerbajdžanske oblasti v začetku decembra 2024 aretirale novinarje MeydanTV Aynur Qanbar, Aytaj Ahmad, Khayalo Agay, Natiqa Javadlija in Aysel Umud ter novinarja Ramina Jabrayilzadeja in Ahmada Muhtarja; ker so aretirali tudi namestnika direktorja novinarske šole v Bakuja Ulvija Tahirova, političnega voditelja Azerja Qasimlija in zagovornika človekovih pravic Rufata Safarova; ker so vse obtožbe zoper njih neutemeljene in politično motivirane;
F.	ker so varnostniki na konferenci COP29 napadli okoljskega aktivista Kamrana Mammadlija in mu je bila izrečena prepoved potovanja;
G.	ker človekove pravice zapornikov rutinsko kršijo s pridržanjem v nečloveških razmerah, mučenjem in posebnim nadlegovanjem političnih zapornic, tudi Nargiz Absalamove;
1.	ostro obsoja vztrajne kršitve človekovih pravic, ki jih izvaja azerbajdžanski režim, vključno s pravico do svobode izražanja, združevanja in mirnega zbiranja, ter zlorabljanje kazenskopravnega sistema v politične namene;
2.	poziva azerbajdžanske oblasti, naj nemudoma končajo zatiranje vseh oporečniških skupin in brezpogojno izpustijo zagovornike človekovih pravic, novinarje ter politične in druge aktiviste, ki so preganjani na podlagi izmišljenih oz. politično motiviranih obtožb ter opustijo vse obtožbe zoper njih;
3.	zahteva, naj pristojni organi nemudoma odpravijo prepoved potovanja Qubadu Ibadogluju, brezpogojno umaknejo vse obtožbe zoper njega in mu omogočijo nujno zdravljenje v tujini; obžaluje, da Qubadu Ibadogluju niso dovolili, da bi se udeležil slovesnosti ob podelitvi nagrade Saharova niti povezave na daljavo;
4.	poziva Azerbajdžan, naj odpravi neupravičene omejitve za neodvisne medije, tako da svojo zakonodajo o registraciji in financiranju nevladnih skupin in medijev uskladi s priporočili Beneške komisije; zahteva, da oblasti končajo represijo, uperjeno zoper medijske hiše MeydanTV, ToplumTV, Abaz Media in Kanal13;
5.	poziva k uvedbi sankcij v okviru globalnega režima sankcij EU na področju človekovih pravic proti azerbajdžanskim javnim uradnikom, ki so odgovorni za hude kršitve človekovih pravic, vključno s Fuadom Alasgarovom, Vilayatom Eyvazovom in Alijem Naghiyevim;
6.	vztraja, da mora biti vsak sporazum o partnerstvu med EU in Azerbajdžanom, tudi o energiji, strogo pogojen s spoštovanjem temeljnih pravic in izpustitvijo vseh političnih zapornikov; poziva Komisijo, naj zamrzne memorandum o soglasju o strateškem partnerstvu na področju energetike iz leta 2022;
7.	naroči svoji predsednici, naj to resolucijo posreduje Svetu, Komisiji, podpredsednici Komisije/visoki predstavnici za zunanje zadeve in varnostno politiko, državam članicam ter predsedniku, vladi in parlamentu Azerbajdžana.

